Uddrag af døgnrapport fra fredag 181215 kl. 0700 til mandag 211215... - Midt- og Vestsjællands Politi
Uddrag af døgnrapport fra fredag 181215 kl. 0700 til mandag 211215 kl. 0700.
Pressemeddelelse • Dec 21, 2015 10:36 CET
Fredag 181215 – Lørdag 191215
Fyrværkeriloven – Viby Sj. – Roskilde
Kl. 0834 fik politiet en henvendelse fra en skole i Viby Sj. om, at en elev havde medbragt noget ulovligt fyrværkeri i skolen. Politiet kørte til stedet og fandt i skoletasken hos den mistænkte, 14-årige dreng fra Borup i alt 68 ulovlige kanonslag, som han havde medtaget med henblik på salg til andre elever på skolen. Politiet beslaglagde det ulovlige fyrværkeri og afhørte drengen til sagen. Drengen kunne ikke sigtes for overtrædelse af fyrværkeriloven, idet han er under den kriminelle lavalder på 15 år. Drengens forældre samt de sociale myndigheder er underrettet om sagen.
Spirituskørsel – Køge Bugt Motorvejen, Køge
Kl. 2130 anholdt og sigtede politiet en 40-årig mand fra Greve for spirituskørsel i en personbil. Han blev løsladt efter udtagelse af en blodprøve til nærmere undersøgelse for alkohol.
Spirituskørsel – Søndre Viaduktvej, Køge
Kl. 2327 fik politiet en melding om, at en knallert var væltet i krydset ved Søndre Alle – Søndre Viaduktvej. Det viste sig, at føreren – en 61-årig mand fra Tureby – var påvirket af spiritus og formentlig af den årsag var væltet under kørslen. Han blev derfor kortvarigt anholdt i forbindelse med udtagelse af en blodprøve til nærmere undersøgelse for alkohol. Ingen andre trafikanter var involveret i uheldet, som den 61-årige slap uskadt fra.
Aggressiv mand – Jernbanegade, Roskilde
Kl. 0438 måtte politiet ty til anholdelse af en 21-årig mand fra Holbæk, som ikke lod sig dæmpe fra sin ophidsede tilstand uden for et diskotek. Den 21-årige, der også var påvirket af spiritus, blev sigtet for overtrædelse af restaurationsloven og måtte tilbringe nogle timer i politiets detention. Han kan således forvente at få en bøde for sin opførsel i nattelivet. Da han også havde "optrådt" over for personalet på diskoteket, meddelte politiet ham et forbud mod at komme på stedet de næste to år.
Lørdag 191215 – Søndag 201215
Brand i øvrigt – Pumavej, Grevinge – Odsherred
Kl. 1709 rykkede brandvæsnet og politiet ud til en mulig ildebrand i et sommerhus, hvorfra der kom lidt røg, ligesom det lugtede brændt. Det viste sig, at beboeren – en 34-årig mand fra København NV – havde glemt noget værktøj oven på brændovnen. Varmen herfra havde med tiden fået værktøjet til at smelte med røg til følge. Ingen kom til skade ved denne hændelsen.
Narkobilist – Søvejen, Jerslev Sj. – Kalundborg
Kl. 2107 anholdt og sigtede politiet en 25-årig mand fra Lem St. for kørsel i narkotikapåvirket tilstand i en personbil. Han blev løsladt efter udtagelse af en blodprøve.
Narkobilist / kørsel i frakendelsestiden mv. – bil beslaglagt – Jernbanegade, Store-Heddinge – Stevns
Kl. 2155 anholdt og sigtede færdselspolitiet en 20-årig mand fra kørsel i narkotikapåvirket tilstand i en personbil, som var forsynet med stjålne nummerplader. Den 20-årige havde ikke noget kørekort, idet han var frakendt førerretten. Personbilen var i øvrigt heller ikke indregistreret. Politiet løslod den 20-årige efter udtagelse af en blodprøve til nærmere undersøgelse for euforiserende stoffer og gjorde ham i øvrigt bekendt med, at politiet beslaglagde hans personbil med henblik på senere konfiskation.
Færdselsuheld / spirituskørsel – Elledevej, Kalundborg
Kl. 2301 fik politiet en melding om, at en bil var kørt ind i en lygtepæl. Det viste sig, at en 22-årig mand fra Kalundborg under kørsel ad Elledevej i sydlig retning i et vejsving ramte ind i en lygtepæl og først standsede ved påkørsel af et stengærde. Da han var påvirket af spiritus under kørslen, blev han kortvarigt anholdt i forbindelse med udtagelse af en blodprøve til nærmere undersøgelse for alkohol. Den 22-årige slap uskadt fra uheldet, hvor der ikke var andre trafikanter involveret.
Tyv afsløret inden indbrud – Lindevej, Viby Sj. - Roskilde
Kl. 0049 traf politiet en 21-årig mand fra Roskilde gående på Lindevej. Politiet kendte ham i forvejen, og han var trods det "varme" vintervejr iført handsker, ligesom han i en taske medbragte et koben. Da han ikke umiddelbart kunne gøre rede for sin færden i området, blev han anholdt og sigtet for forsøg på indbrud i området. Ved søgning i området fandt politiet på Parkvej en henstillet personbil, som viste sig at være stjålet tidligere i Københavns Vestegns politikreds. Politiet mistænkte den anholdte for at have kørt i den stjålne bil til området, så den 21-årige blev også sigtet for uberettiget brug af den stjålne bil. Politiet løslod søndag formiddag den 21-årige efter afsluttet efterforskning, da der ikke var grundlag for fremstilling i grundlovsforhør med henblik på varetægtsfængsling. Han vil dog senere høre fra politiet, når sagerne mod ham skal afgøres.
Røveri mod person – Jernbanegade, Roskilde
Kl. 0055 anmeldte en 16-årig ung mand fra Vig St., at han kl. ca. 0030 i tunnelen under jernbanen ved Roskilde station var blevet overfaldet bagfra af en mand, der havde sparket ham, så han faldt omkuld. Manden havde yderligere givet den 16-årige et slag i ansigtet og efterfølgende stjålet hans taske. Gerningsmanden flygtede efterfølgende ad trappen til Køgevej, hvor han blev samlet op af en mindre, rød personbil. Flugtbilen kørte ad Køgevej mod syd. Røveren blev beskrevet som en udenlandsk mand, 175-180 cm høj, og iført en sort jakke. Den stjålne rygsæk indeholdt en mindre højttaler, et par sko og noget tøj.
Forsøg på røveri mod person – Jernbaneplads, Holbæk
Kl. 0329 fik politiet en anmeldelse fra en 22-årig mand fra Roskilde om forsøg på et røverisk overfald i tunnelen under Holbæk togstation. Offeret gik gennem tunnelen, hvor to maskerede mænd spærrede vejen for ham. De forlangte at få den 22-åriges pung udleveret, men han nægtede. De to blev mere og mere verbalt truende og skubbede også for at understrege alvoren i deres krav om at få pungen udleveret. Da den 22-årige satte sig til modværge og skubbede den ene væk, tog begge mænd flugten til fods i retning mod stationen. De to røvere blev beskrevet som: A: Mand, 17-22 år, 185-190 cm, Kropsbygning: Spinkel, Iført: Sort jakke og sort "elefanthue"; B: Mand, 17-22 år, 180-180 cm, Kropsbygning: Almindelig, Iført: Sort jakke som han havde trukket helt op for at dække ansigtet. Politiet ledte forgæves efter A og B i området.
Lokalpolitiet i Holbæk hører gerne fra personer, der har bemærket A og B i området. Kontakt politiet på tlf. 114.
Søndag 201215 – Mandag 211215
Forurening af vandløb – Svinninge – Holbæk
Kl. 0906 fik politiet via alarm 112 en melding om forurening af Svinninge Å. Politiet og det lokale redningsberedskab kørte til området, hvor der var mange døde fisk i vandløbet. Der kunne ikke ses eller lugtes nogen forurening. Myndighederne formodede, at der kunne være tale om eftervirkninger af en forurening fra fredag d. 181215, men foretog alligevel fornøden undersøgelse og sikring af prøver fra vandløbet. Området blev ligeledes undersøgt med brug af en drone. Politiet foretog sig ikke yderligere i anledning af anmeldelsen, men miljøberedskabet i Holbæk kommune afventer nu resultatet af de opsamlede prøver fra vandløbet i et forsøg på at identificere kilden til forureningen.
Kl. 1056 anholdt og sigtede politiet en 53-årig mand fra Hedehusene for spirituskørsel i en personbil, hvor han medbragte en mindreårig datter. Hun blev afhentet af pårørende, og den 53-årige blev løsladt efter udtagelse af en blodprøve til nærmere undersøgelse for alkohol.
Røgudvikling fra bygning – Lerbækvej, Solrød Strand
Kl. 1249 rykkede brandvæsnet og politiet ud til ildebrand i en bygning. Det viste sig, at et overophedet røgrør på fjernvarmeværket havde fået loftsbeklædningen til at gløde og dermed udvikle røg. Der var ingen åben ild, så brandvæsnet fik hurtigt afkølet røgrøret. Der skete kun meget minimal skade på stedet.
Uorden – Nørregade, Hørve - Odsherred
Kl. 1626 fik politiet en anmeldelse om, at 3-4 personer skændtes højlydt og var ved at komme i slagsmål i en lejlighed. Politiet kørte til stedet med flere patruljer, som traf fire mænd i alderen 25-62 år. Alle var mere eller mindre spirituspåvirkede og var kommet i håndgemæng indbyrdes omkring retten til en mobiltelefon. For at skabe ro på stedet blev en 40-årig mand fra Hørve, der var gæst på stedet, frihedsberøvet og anbragt i detentionen nogle timer til afrusning. Ingen blev sigtet for noget i anledning af uordenen.
Spirituskørsel / lov om euforiserende stoffer – Nyledsbakken, Nykøbing Sj. - Odsherred
Kl. 1925 anholdt og sigtede færdselspolitiet en 30-årig mand uden fast bopæl for spirituskørsel på en lille knallert. I forbindelse med visitationen fandt politiet ham i besiddelse af ca. 1½ gram hash, så sigtelserne kom også til at omfatte overtrædelse af lov om euforiserende stoffer. Han blev løsladt efter udtagelse af en blodprøve, som vil blive undersøgt for både alkohol og euforiserende stoffer (hash).
Brandundersøgelse – Vestre Søvej, Haraldsted, Ringsted
Kl. 2207 slog en 67-årig mand fra Ugerløse alarm via 112, idet han netop var kommet hjem til sit sommerhus, hvor det brændte indenfor. Han havde forinden forsøgt selv at slukke ilden, men måtte opgive på grund af røgudviklingen fra branden. Inden brandvæsnets ankomst forsøgte han at redde de mest værdifulde ting, så han måtte tilses af ambulancepersonalet i den tilkaldte ambulance. Brandvæsnet fik hurtigt ilden slukket, men sommerhuset havde fået store skader som følge af branden. Den 67-årige slap uskadt fra branden, hvis årsag politiet nu skal undersøge nærmere.
Spirituskørsel / færdselsuheld – Gyrstingevej, Gyrstinge, Ringsted
Kl. 2231 fik politiet en melding om, at en bilist var kørt i grøften. Ved politiets ankomst til uheldsstedet blev der truffet en 29-årig mand fra Ringsted, som var påvirket af spiritus. Han blev derfor kortvarigt anholdt i forbindelse med udtagelse af en blodprøve til nærmere undersøgelse for alkohol samt afhøring til sagen. Han havde under kørslen i en personbil ad Gyrstingevej mod øst mistet herredømmet over bilen og var havnet i grøften. Ingen andre trafikanter var involveret i uheldet.
Færdselsuheld / spirituskørsel – Torvet, Kalundborg
Kl. 2333 fik politiet en anmeldelse om, at en bilist netop havde påkørt en lygtepæl i krydset Torvet – Adelgade. Bilisten forsøgte at bakke væk fra stedet, men blev standset af et vidne, der kom til stedet og alarmerede politiet. Politiet fik på uheldsstedet kontakt med en 68-årig mand fra Kalundborg som fører af personbilen. Da han var påvirket af spiritus, blev han kortvarigt anholdt og sigtet for spirituskørsel i forbindelse med uheldet. En analyse af den udtagne blodprøve vil senere afsløre graden af mandens spirituspåvirkning. Bilen lækkede olie som følge af uheldet, hvorfor brandvæsnet blev tilkaldt, og ejeren af lygtepælen blev underrettet om skadevolderen.
Narkobilist – Slagelsevej, Snertinge - Kalundborg
Kl. 0002 anholdt og sigtede politiet en 45-årig mand fra Høng for kørsel i en personbil i narkotikapåvirket tilstand. En narkometertest indikerede, at han var påvirket af hash under kørslen. Han blev løsladt efter udtagelse af en blodprøve til nærmere undersøgelse for euforiserende stoffer.
Mand i have – Rønnevej, Borup - Køge
Kl. 0053 fik politiet en henvendelse fra en opmærksom borger, der havde set en fremmed mand gå rundt i naboens have. Manden forsvandt dog fra det første sted, hvor han var blevet set, men andre fik kort efter manden lokaliseret, så politiet kunne anholde en 22-årig mand fra Greve som mistænkt for muligt indbrud i området. Der var dog ikke tegn på indbrudsforsøg nogle steder, men da den anholdte var i besiddelse af en klump hash, blev han sigtet for overtrædelse af lov om euforiserende stoffer. Den 22-årige blev herefter løsladt, da han ikke kunne mistænkes for yderligere ud over besiddelsen af hash.
mvjisjyf-kmjomwgmuprnirwkazztifaondk@prlolnritcxi.csdkkc
mvwosjhi-kywomvwmufrniockavktijzonmw@ppnolcxitldi.podkix
mvrisjmx-kmzomblmuhnnilfkapetimmongv@pbnolboitvni.rpdkhy
mvqgsjra-kacomnrmumpnibokakwtiebongn@pnkoldxithzi.cvdkbp